Document ID: /roh_data/filtered/fineweb-2-filterrobots_roh.jsonl.gz/40783

Il bogn da wellness e da divertiment a Sedrun vala sco «infrastructura relevanta per il sistem». Cunquai ha l'engrondiment dal bogn dabun daners dal chantun, numnadamain ina summa totala da var 800'000 francs, sco ella scriva en ina communicaziun. Plinavant conceda ella in emprest en la valita dad 1,065 milliuns francs en il rom da la Nova politica regiunala (NRP).
L'entir bogn duai vegnir renovà ed il bogn per uffants engrondì, tranter auter cun ina glischnera or en il liber. Uschia vegnia la purschida turistica pli attractiva, argumentescha la regenza sia decisiun. Er giasts da Mustér, Andermatt e da la Val dal Blegn fetschian diever da l'infrastructura. E cunquai ch'i saja planisà en il ressort nov a Dieni mo ina pitschna purschida da wellness, saja il bogn a Sedrun impurtant per l'attractivitad dal lieu.
La summa da total 9,8 milliuns francs vegn purtada da la vischnanca, dal chantun e da la Confederaziun. Era las ovras electricas «Energia Alpina» vegnian a contribuir 2,5 milliuns francs, sco il president communal Marcus Cavegn aveva infurmà a la radunanza communala questa stad.